Նիկոլա Միլենկովիչ

Նիկոլա Միլենկովիչ (, ), սերբ պրոֆեսիոնալ ֆուտբոլիստ։ Ներկայումս հանդես է գալիս Ֆիորենտինայի և Սերբիայի ազգային հավաքականի կազմում։ Խաղում է կենտրոնական պաշտպանի դիրքում։

Ակումբային կարիերա

Պարտիզան 
Միլենկովիչը Պարտիզանի ակադեմիայի սան է։ 2015-16 մրցաշրջանում նա վարձավճարով տեղափոխվեց Տելեօպտիկ, սակայն 2016 թվականի սկզբում վերադարձավ Պարտիզան՝ ակումբի հետ կնքելով 5 տարվա պայմանագիր։ Իր պրոֆեսիոնալ դեբյուտը Միլենկովիչը նշեց 2016 թվականի ապրիլի 10-ին՝ Մլադոստ Լուչանիի դեմ խաղում։ Ապրիլի 23-ին նա հեռացվեց խաղադաշտից Չուկարիչկիի դեմ խաղում՝ կարմիր քարտ ստանալով հանդիպման 30-րդ րոպեին։ Իր առաջին գոլը պրոֆեսիոնալ կարիերայում Միլենկովիչը խփեց 2016 թվականի մայիսի 21-ին՝ Վոյվոդինայի դեմ խաղում։ Իր առաջին մրցաշրջանում Պարտիզանի կազմում սերբը անցկացրեց 4 հանդիպում՝ դառնալով 1 գոլի հեղինակ։

Իր առաջին հանդիպումը եվրոպական առաջնություններում Միլենկովիչը անցկացրեց 2016 թվականի հուլիսի 14-ին՝ Եվրոպայի Լիգայի որակավորման երկրորդ փուլի Զագլեմբե Լյուբինի դեմ խաղում։ Հոկտեմբերի 29-ին՝ Ռադնիկ Սուրդուլիցայի դեմ խաղում նա առաջին անգամ խաղադաշտ դուրս եկավ Պարտիզանի ավագի թևկապով։ 2017 թվականի փետրվարին Միլենկովիչը La Gazzetta dello Sport-ի կողմից ընդգրկվեց աշխարհի 30 լավագույն երիտասարդ ֆուտբոլիստների ցանկում։ Մարտի 18-ին սերբը գոլի հեղինակ դարձավ Վոժդովացի դեմ խաղում՝ օգնելով իր թիմին հաղթել 4-0 հաշվով։ Մայիսի 27-ին նա խփեց Սերբիայի գավաթի եզրափակչի Ցրվենա Զվեզդայի դեմ հանդիպման միակ գնդակը՝ 1-0 հաշվով հաղթանակ պարգևելով Պարտիզանին։ Ակումբի առաջին թիմի կազմում Միլենկովիչը անցկացրեց 44 հանդիպում՝ դառնալով 4 գոլի և 1 գոլային փոխանցման հեղինակ։

Ֆիորենտինա 
2017 թվականի հունիսի 16-ին Միլենկովիչը 5 տարվա պայմանագիր կնքեց Ֆիորենտինայի հետ։ Ակումբը նրա համար վճարեց 5․1 միլիոն եվրո։ Իր դեբյուտը Ֆիորենտինայի կազմում նշեց դեկտեմբերի 22-ին՝ Կալյարիի դեմ խաղում։ 2018 թվականի փետրվարի 18-ին Միլենկովիչը հեռացվեց խաղադաշտից Ատալանտայի դեմ խաղում՝ ստանալով երկրորդ դեղին քարտը հանդիպման 85-րդ րոպեին։

Միջազգային կարիերա 
Միլենկովիչը ներկայացրել է Սերբիան տարբեր տարիքային երիտասարդական հավաքականներում։ 2017 թվականին նա մինչև 21 տարեկանների հավաքականի կազմում մասնակցեց Եվրոպայի առաջնությանը, սակայն չանցկացրեց ոչ մի հանդիպում, իսկ Սերբիան դուրս մնաց խմբային փուլից։

Իր դեբյուտը Սերբիայի ազգային հավաքականում Միլենկովիչը նշեց 2016 թվականի սեպտեմբերի 29-ին՝ Կատարի դեմ ընկերական խաղում։ 2018 թվականի հունիսի 1-ին նա ընդգրկվեց Սերբիայի՝ աշխարհի առաջնության համար վերջնական կազմում։ Իր երկրորդ հանդիպումը ազգային հավաքականի կազմում անցկացրեց 2018 թվականի հունիսի 4-ին՝ Չիլիի դեմ ընկերական խաղում։ Աշխարհի առաջնությունում Միլենկովիչը մասնակցեց բոլոր 3 խաղերին, իսկ Սերբիան դուրս մնաց խմբային փուլից՝ զիջելով Բրազիլիային և Շվեյցարիային։

Կարիերայի վիճակագրություն

Ակումբային վիճակագրություն 
2018 թվականի օգոստոսի 13-ի դրությամբ

Միջազգային վիճակագրություն 
2018 թվականի օգոստոսի 13-ի դրությամբ

Նվաճումներ

Ակումբային 

 Պարտիզան

 Սերբիայի առաջնություն․ 2016–17
 Սերբիայի գավաթ․ 2015–16, 2016–17

Ծանոթագրություններ

Արտաքին հղումներ 

 Միլենկովիչի պաշտոնական Ինստագրամի էջը
 Միլենկովիչը transfermarkt-ում
 Միլենկովիչը soccerbase.com-ում
 Միլենկովիչը WhoScored.com կայքում
 Միլենկովիչը Պարտիզանի պաշտոնական կայքում 
 Միլենկովիչը ՈՒԵՖԱ-ի պաշտոնական կայքում
 Միլենկովիչը ՖԻՖԱ-ի պաշտոնական կայքում

Ֆուտբոլի պաշտպաններ
Սերբ ֆուտբոլիստներ
Սերբիայի հավաքականի ֆուտբոլիստներ
Տելեօպտիկի ֆուտբոլիստներ
Պարտիզան Բելգրադի ֆուտբոլիստներ
Ֆիորենտինայի ֆուտբոլիստներ
2018 թվականի ֆուտբոլի աշխարհի առաջնության մասնակիցներ
Իտալիայի լեգեոներ ֆուտբոլիստներ